Krajčí, Marek, poslanec NR SR (2024-05-09):
Príjemný už neskorší večer. Vážený pán predsedajúci, kolegovia, kolegyne, v prvom rade dovoľte poďakovať za určitú formu diskusie, ktorú tu máme, aj keď úprimne ja som, ešte síce to nie je u konca, ale som trošku sklamaný s tým, že asi najfundovanejšie vystúpenie, najkonštruktívnejšie tu zatiaľ mal iba pán vicepremiér Kmec a vďaka mu za to, aj sme sa dozvedeli nejaké zaujímavé informácie a dalo sa s ním rozprávať. Pani ministerka zatiaľ stále ticho sedí a tým pádom je to viac-menej taký z našej strany pokus o navodenie problémov, ktoré v zdravotníctve vnímame, avšak tie reakcie a, prepáčte, niektoré reakcie, to je úplne výborné, že si obhajujete svoju pani ministerku, ale niektoré reakcie naozaj že odborne boli veľmi slabé. Napríklad jeden z kolegov tu rozprával, že sa nepostavila žiadna nemocnica. No ona sa nepostavila práve za posledných, myslím, že 25 rokov a najmä tam v tom období v podstate vládli práve strany SMER a teda aj súčasný HLAS. A teraz keď sa niečo začína diaľ, tak je to naozaj len vďaka financiám, ktoré sme dostali z plánu obnovy, a súkromníci začínajú viac-menej tieto financie využívať a rekonštruovať niektoré veci. Takže by som si aj dovolil nesúhlasiť, že pani ministerka nebude nič strihať. Možno niečo bude strihať, možno naozaj sa tu niektoré projekty rozbiehajú, ale úprimne, ruku na srdce, to nie sú vaše projekty, to sú projekty, ktoré sa tu práve rozbehli za tých predchádzajúcich vlád, ktoré vy kritizujete, a ja som jeden z tých tiež kritikov, ktorý si nemyslí, že to bolo úplne najlepšie celé manažované a robené, ale som rád, že časť tých financií stále v tom zdravotníctve je, bojuje sa o ne, zápasí sa o ne, aby v nich zostali a práve preto aj veľmi citlivo vnímame niektoré rozhodnutia, pre ktoré si myslíme, že môže dôjsť k ohrozeniu niektorých investícií, práve keď sú uprednostňovaní, a to už je teraz jedno kto, akýkoľvek uchádzači v rámci nejakej otvorenej výzvy, tá výzva nie je zmenená tak, aby v podstate každý jeden z tých uchádzačov mohol v tej výzve participovať rovno. A ešte dokonca štúdia, ktorá údajne teda dala zelenú pani ministerke, že môže takýmto spôsobom zvýhodniť tú jednu nemocnicu v Spišskej Novej Vsi, tvrdila, že neboli žiadne projekty vylúčené z výzvy, ktoré by nespĺňali parametre časovej, realizovateľnosti časového diela. To znamená, tam naozaj boli dve nemocnice a teraz by mohli kľudne namietať pacienti a široká obec z východného Slovenska, dve nemocnice, ktoré boli vylúčené preto, že vedeli, že nestíhajú urobiť hotové lôžka do 30. 6. ´26, a preto z tej výzvy boli vylúčené. A teraz si zoberte, že jeden účastník tej výzvy je zrazu posúdený tak, že nemusí to splniť a môže sa to predĺžiť o dva roky. Tak určite vám je jasné, že to nie je v poriadku. Určite vám je jasné, že na toto, keď sa niekto pozrie, tak povie, tak toto vôbec nie je v poriadku, toto nie je súťaž a to, čo sa tu stále do nemoty omieľa, však dovolili ste to Martinu, a to hovorí, to hovoria súkromníci, to hovorí Penta v tomto prípade, prečo to nedovolíte nám, no tak veľmi jednoducho, pretože štát mohol aj všetky svoje peniaze rozdať priamym uznesením vlády, nemusel robiť žiadnu súťaž. Mohol rozhodnúť tu, tu, tu sa to postaví, urobiť uznesenie, priame zadania takzvané a potom sa to dalo takto s tým možno meniť, takto sa to dalo upravovať po dohode s Európskou komisiou. Ale keď už teraz chcete niečo opravovať vo výzve, ktorá už bola uzavretá, boli vybratí víťazi, dodatočne meniť podmienky, no tak samozrejme, že pán vicepremiér Kmec, ktorý to vidí, ako to je, povie, pozor, nerob to, nepodpisuj to. Viete, a keď vidíme, že takéto veci sa dejú, tak pýtame sa, že prečo. Prečo dochádza k takýmto rozhodnutiam? A tu by som možno trošku tak širšie sa chcel pozrieť na tie problémy zdravotníctva. V podstate v roku 2006, myslím, keď pán minister Zajac, ktorý je niektorou časťou, by som povedal, dobre feedovaných think tankov a odborníkov považovaný za najväčšieho reformátora našej krajiny, vpustil do zdravotníctva oligarchov, najmä teda pána Haščáka s Pentou, tak odvtedy úplne logicky a pochopiteľne táto finančná skupina najmä, ale, samozrejme, teraz už sú tam aj zástupcovia z AGEL-u, a veľmi dobre vidíme, akým spôsobom silne lobujú a snažia sa ovplyvňovať veci, tak sa snaží, samozrejme, to zdravotníctvo ovládať. Nakoniec v Gorile sme videli, ako vtedajší pán Fico komunikuje s Haščákom a rozprávajú o tom, aby keď sa dohodnú nejako s Paškom, aby aj jemu dali vedieť, ako sa dohodli. Bolo úplne evidentné, že za tie roky, aj keď sa jednotlivé vlády menili, a nakoniec väčšinu času ste boli pri moci práve vy, súčasní predstavitelia koalície, tak táto skupina silnela práve v zmysle nielen lobingu a tomu, že oni si vychovávali dokonca svojich takzvaných stakeholderov, ale ono si, samozrejme, postupne obsadzovali aj to ministerstvo. A ja som tam chvíľku bol a musím povedať, že nebol som si častokrát istý, že pre koho tí ľudia na ministerstve pracujú. A práve preto ja som sa úprimne potešil, keď HLAS v predvolebnej kampani hovoril o silnom štáte, boli na to aj bilbordy, a ja som to aj povedal na jednom z prvých výborov, zdravotníckom, že držím palce súčasnej pani ministerke, a ako sa popasuje s tým, aby ten silný štát realizoval zámery v prospech pacientov a v prospech slovenského zdravotníctva. Žiaľ, úplný opak sa deje a stal sa pravdou. A to je jeden z takých najväčších pohnútok môj a rozumiem, že je sedem mesiacov odvtedy, ale uvedomujem si, že pani ministerka sériou rozhodnutí, ktoré urobila a ktoré robila naozaj v prospech aj tejto finančnej skupiny, jednoznačne stráca moju dôveru, že ona chce kvázi budovať štát a štátne zdravotníctvo. Mám pocit, že naopak, ona tými rozhodnutiami, ktoré robí, ona ruinuje štátne zdravotníctvo. A ja vám to skúsim aj vysvetliť neskôr prečo. Naozaj keby som to mal tak pekne povedať, tak minister znamená slovo sluha, ale tak nechcem nazvať pani ministerku slúžka, ale taká naozaj bábika v rukách oligarchov, tak mi to pripadá. Je úplne evidentné, že Penta s AGEL-om čakali na zmenu ministrov. To je úplne evidentné, pretože Palkovič im nechcel schváliť ich projekty, teda Bory a Kardiocentrum AGEL do vyššej úrovne, pretože na to nevidel zákonné dôvody. A tie dôvody sú úplne jednoduché, to neni len nejaký zákon o optimálnej sieti nemocníc. To je zákon, ktorý definuje o tom, že keď budeme mať správne rozložené poskytovanie zdravotnej starostlivosti, tak my tie financie, ktoré budeme dávať do zdravotníctva, najefektívnejšie využijeme. Teda my keď budeme niekde kumulovať úplne zbytočnú súťaž, to nám nieže nepomôže, nám to len predraží celý systém. A teraz vám to určite dáva zmysel, že keď sa niekto rozhodne postaviť alebo vybudovať 20 kilometrov od Východoslovenského ústavu srdcových a cievnych chorôb ďalšie kardiocentrum a pritom Východoslovenský ústav srdcových a cievnych chorôb je špičkové pracovisko, ktoré by úplne kľudne mohlo operovať viac, liečiť viac pacientov. Jediný dôvod je ten, že nemá dostatočné limity zo strany poisťovní, tak je úplne jasné, že stavať ďalšie kardiocentrum 20 kilometrov od neho nedáva zmysel. A keď to urobíte a dovolíte to, tak čo sa stane? No nič. Budú si konkurovať čo sa týka hlavne personálu, to znamená, budú určitým spôsobom sa snažiť ovplyvniť ľudí, ktorí pracujú vo VÚSCH-u, aby prešli k nim, a tým pádom tí budú mať málo, aj tí budú mať málo, finančne budú, samozrejme, pýtať od poisťovní peniaze. Tie poisťovne, keď tam budú dobré kontakty, tak ich, samozrejme, zazmluvnia. To nie je v prospech slovenského zdravotníctva. Takisto keď sa pozreme na Bory. Mala to byť dobrá, kvalitná regionálna nemocnica na západe Bratislavy. Ale pánom sa to nepáčilo, lebo oni chcú tam mať určité programy, ktoré sú trojkové alebo dokonca v štvorkovej úrovni. Ja som dokonca teraz čítal jeden materiál, kde v tom materiály dokonca bolo uvedené, a robili to analytici z ministerstva zdravotníctva, že len niektoré trojkové programy tam chcú mať a len niektoré štvorkové, čo v skutočnosti zákon ani veľmi nedovoľuje, pretože keď chcete mať štvorkové, musíte byť trojková nemocnica. No a preto oni tlačili, že dajte nás do trojkovej úrovne. Len uvedomte si jednu vec, že tým, že to pani ministerka schválila a v podstate pán exminister Palkovič na to vôbec nevidel zákonný predpoklad, tak vlastne rozhodla, že komplexná nemocnica v Bratislave, ktorá potrebuje mať kompletné spektrum služieb pod jednou strechou, tak aby tí pacienti mali naozaj tú kvalitnú päťkovú nemocnicu so všetkým, čo tam je, tak je rozbitá. Lebo časť z tých programov bude riešiť súkromník na západe Bratislavy, lebo jemu to tak vyhovuje. A viete, keď takýmto spôsobom bude minister ustupovať skrátka záujmom týchto finančných žralokov, tak on postupne to štátne zdravotníctvo zruinuje. A pre pacienta, viete, čo stane pre pacienta? Keď oni si uvedomia, že sú natoľko silní, že už ich budeme naozaj potrebovať a nebude tu nejaká súťaž štát verzus súkromníci, pretože štát bude úplne vybrakovaný a rozkradnutý, tak začnú sa správať ako monopoly. A samozrejme, nehovoriac o tom, že celkovo ich pôsobenie v zdravotníctve, nech sa na mňa nikto nehnevá, vôbec nie je nejaké charitatívne. Už len to, že zdravotné poisťovne máme na Slovensku ako jediné v Európskej únii aj v Európe, ktoré si dokážu úplne v pohode generovať zisky z vereného zdravotného poistenia, a to vôbec nie v nejakých malých sumách. Len poisťovňa Dôvera si od roku 2010 do roku 2020 zaknihovala zisk viac ako 900 mil. eur pred zdanením, teda hrubý zisk. Z toho si teraz ony vyplácajú, hoci sme možno aj s pomocou vašou v minulom období, aj keď som si neni istý, či práve SMER za to zahlasoval, lebo vtedy som bol aj sa porozprávať s pánom Ficom, že či nebol ochotný a myslím, že vy ste práve za to nezahlasovali, ale sme im obmedzili zisk na jedno percento. No lenže ony majú naakumulované zisky z minulých rokov. A keďže do zdravotníctva sa nalialo relatívne dosť peňazí, hlavne minulý rok to dofinancovanie, no tak ony si teraz v pohode vyplatili dividendy. A v tomto období si vyplácať dividendy, keď my tuná zápasíme o každé jedno euro, keď sa tu ľuďom berú benefity na zuby, tak zároveň v tom istom období si poisťovne vyplatia to, čo na tých benefitoch na zuboch by mali získať, tak to si vyplatia ako v dividendách. No paráda. Viete, keď máme takúto ministerku, ktorá takýmto spôsobom slúži týmto finančným skupinám, tak ako ja mám dosť. Akože áno, ja som sa tiež pod toto podpísal, ja si myslím, že keď si stojíte za svojím slovom, milí poslanci HLAS-u, SMER-u, tak takúto ministerku tam skrátka nemajte. Stojte si za svojím slovom a budujte naozaj aj to štátne zdravotníctvo. Lebo keď nebudete budovať to štátne zdravotníctvo, tí súkromníci z toho zdravotníctva spravia brutálne drahé zdravotníctvo pre všetkých pacientov, to uvidíte. A nebude dobre dostupné, to vám garantujem. Ďalšia vec, si zoberte, že ako pani, pani, pani ministerka aké rozhodnutia robí. Napríklad zubné benefity, hej. Však ona sa postavila na čelo kartelovej dohody poisťovní, ktoré sa rozhodli, že od 1. mája zrušia zubné benefity, ktoré mimochodom poistencom sľúbili. Sľúbili im ich, poistite sa ku nám a my vám ich budeme celý ďalší rok vyplácať, tak ako budete mať na ne nárok. To by si žiadna samostatná poisťovňa nemohla dovoliť zrušiť. Ad jedna, bolo by to totálne neseriózne voči jej vlastným klientom. Ad dva, je jasné, že tie dve by ju konkurenčne zožrali, keby to spravila. To znamená, ony sa museli dohodnúť. To je kartel, priatelia. Teraz ako je možné, že máme ministra zdravotníctva, ktorý nepovie svojej poisťovni, všeobecnej poisťovni, ktorej on je jediný akcionár, no tak počkaj, počkaj, tak keď tie dve súkromné to chcú zrušiť, nech sa páči, nech si to zrušia, ale ty to nezrušíš, tento rok to dodržíš a to, čo sme sľúbili ľuďom minulý rok, keď sa prepoisťovali, tak poistenci štátnej poisťovne to aj dostanú. Jaký by bol problém? Keby toto pani ministerka urobila, ani tie dve súkromné by tie benefity nezobrali. Zoberte si napríklad tie benefity, aký majú naozaj vplyv. To vôbec nie je pravda, že ich efekt pominul. Pretože ktokoľvek teraz ide alebo išiel, už, žiaľ, nie, išiel k zubárovi, ten zubár mu urobil napríklad ten jeho pokazený zub a vyplatil mu tam sto euro na drevo, pretože zubár mal taký doplatok, tak sa potešil, že si bude môcť tých sto euro v svojej poisťovni, pokiaľ splnil všetky podmienky, môcť uplatniť. No a tak ako to fungovalo v tých poisťovniach, minimálne vo všeobecnej to tak funguje, že pokiaľ ten poistenec nesplnil podmienku preventívnych prehliadok, tak mu pekne prišla správa, vážený poistenec, radi vám to zaplatíme do 30. 9., ale musíte do 30. 9. splniť podmienky a nemáte spravenú túto a túto preventívnu prehliadku. Vy si myslíte, že tí ľudia, všetci, ktorí sa rozhodli, že tento rok budú čerpať tie benefity, majú preventívne prehliadky? No to sa mýlite, nemajú. A práve tento mechanizmus ich primal k tomu, že oni by na tú preventívnu prehliadku išli. Oni keď stratia, by som povedal, túto motiváciu, tak oni na tie preventívne prehliadky chodiť nebudú. Skrátka pôjdu až keď bude zle. A viete čo? Bude to pre náš systém oveľa drahšie, pre celé zdravotníctvo to bude oveľa drahšie, pretože riešiť choroby, ktoré vzniknú následkom zanedbania prevencie, je oveľa, oveľa náročnejšie a drahšie. Tak sami uznajte, že čo je toto z môjho pohľadu naozaj za nezmysel. A krásne bolo sledovať, ako sa pani ministerka vyhovárala. Najskôr to oznámila, že to urobí, potom keď sme začali hovoriť, že to urobila ona, tak nie, to my sme neurobili, to sa dohodli poisťovne. Potom poisťovne začali hovoriť, nie, nie, nie, my sme to robili preto, lebo ministerstvo nám to prikázalo, jedno aj druhé. Viete čo, mňa to nebaví skrátka. Tak buď ten minister vie, alebo nevie, buď je to nejaký naozaj líder, ktorý určuje, alebo neurčuje. A toto pani ministerka takáto nie je skrátka. Kategorizačná rada. Tiež čakali Penta s AGEL-om, kedy sa zmení vláda. Okamžite po tom, ako sa zmenila vláda, áno, aj na ministerstve až vtedy tie rady zasadli, no a zistilo sa, že zhodou okolností tá rada, ktorá odporúčala, aby tie nemocnice boli preradené do vyššej kategórie, tak zhodou okolností tá rada, boli tam dvaja členovia v konflikte záujmov. Jasne sa to ukázalo a nielen to. Pani ministerka keď robí rozhodnutia, a ona veľmi dobre vie, že nie je viazaná rozhodnutím rady, je to len jej poradný orgán, tak ona, samozrejme, taký minister, keď sa pod to podpisuje a už je za to potom naozaj zodpovedný, aké rozhodnutie spraví, či náhodou nie je protizákonné, tak aspoň si prečítam tie námietky tých členov rady, ktorí nesúhlasili. No to je také rozumné. Úplne evidentne jej tam napísali, pani ministerka, ja som za to nehlasoval, lebo sú tam dvaja členovia v konflikte záujmov a zákon to nedovoľuje. Pani ministerka to v pohode podpísala. Potom ja sa, viete, pýtam, že je to v poriadku akože. A najlepšie bolo keď sa pýtali Penty, že čo si o tom myslia, že tam sú dvaja členovia v tej rade, ktorí sú v konflikte záujmov, tak povedali, ale však to nevadí, však to aj tak nakoniec rozhoduje ministerka, lebo je to jej rozhodnutie. No však majú pravdu, áno. Nakoniec ešte aj oni ju v tom nechali vykúpať sa, hoci urobila to, čo chceli. Maximálne čakacie lehoty. Ja na jednej strane musím povedať, že som sklamaný ako tie predchádzajúce vlády, a úprimne, verte mi, je mi ľúto, že som nemohol byť minister v tom období, lebo určite by to takto nedopadlo, naozaj neimplementovali ten zákon, ktorý sme tu v parlamente prijali a ktorý mohol tento rok už pacientom garantovať, že na operácie by išli do maximálnej čakacej lehoty, aspoň teda v tých prípadoch tých 700 diagnóz, má sa to, samozrejme, ďalej rozširovať. Žiaľ, samozrejme, sektor to moc nechcel a podľa mňa to ani poisťovne nechcú. Lebo poisťovne veľmi dobre vedia, že pokiaľ by pacienti nadobudli tento nárok, tak oni musia začať si veľmi jasne sledovať svojich pacientov a najlepšie si to odsledujú tak, že ich budú objednávať na tie jednotlivé výkony. Pretože tým pádom im tí pacienti neprepadnú tou sieťou a oni nebudú musieť hradiť ich zdravotnú starostlivosť u nezmluvného lekára alebo v zahraničí. Takže to bol krásny bič na poisťovne, aby si robili svoju robotu dobre. Pani ministerka vypočula si nejaké argumenty, že to nejde, nie je to pripravené, no tak to jednoducho zastavila. A teraz vám len poviem taký jednoduchý protiargument. Keby urobila aspoň to, čo sa dalo spraviť, tak možno by som ju aj hájil a povedal by som, okej. Zoberte si kardioústavy. Kardioústavy, a naozaj niečo o tom viem, robia kvalitnú, špičkovú medicínu. Sú to štátne ústavy, sú to, áno, sú to akciové spoločnosti, aj väčšinou dobre hospodária. Ich jediný problém, aby mohli operovať viac, liečiť viac, sú peniaze. Sú skrátka limity, ktoré ony dostanú od poisťovní. Tieto kardioústavy pokiaľ by dostali od zdravotných poisťovni viac peňazí, robili by viac výkonov. Mnohé diagnózy, ktoré sa už viac ako desať rokov sleduje ich čakacie lehoty, si práve vedú kardioústavy. Je to povinné, robia si to a robia to dokonca aj poisťovne. Bol taký problém občanom tejto krajiny zabezpečiť to, aby aspoň tieto kardio vyšetrenia teda mohli mať už od 1. 1.? Viete, koľko ľudských životov by sme zachránili? Do systému, sa tu aj pochválil pán Raši, že ide o miliardu eur viac. Mimochodom, o necelú miliardu, 900 mil. povedal. Mimochodom ten rok predtým, viete, koľko šlo medziročne do systému viac peňazí? Tiež o miliardu. Že to nie je nejaká znova zásluha akože vás. Už posledné dva roky ide vždy o miliardu eur viac a ešte mimochodom minulý rok okrem tej miliardy ešte sa dofinancovalo 300 mil. Keby sa nedofinancovalo cez poistencov štátu, súkromné poisťovne by sa netopili v keši, pretože štátna poisťovňa vďaka tomu dofinancovaniu skončila v zisku, áno, ale súkromné poisťovne tiež skončili v zisku, ale zároveň mali ešte obrovské prebytky na svojich účtoch. No jasné, že by platili dividendy v tomto roku. Uvidíte, že tento rok znova bude tlak na to, dofinancujte nám sektor, dofinancujete nám sektor. A preto tam potrebujem mať silného ministra, ktorý bude sa vedieť s týmito žralokmi pobiť. Ktorý bude vedieť skrátka povedať, odtiaľ potiaľ. V poriadku, ste tu, akceptujeme vás, budete slúžiť občanom tejto krajiny, ale predsa im nebudeme dávať nažrať. A to, ako im budeme dávať nažrať, tak to bude ruinovať naše zdravotníctvo a náš systém poskytovania zdravotnej starostlivosti. Toto je môj veľký problém, ktorý, ktorý mám so súčasnou pani ministerkou. A naozaj tie rozhodnutia, ktoré ona robila, jednoznačne potvrdzujú to, že to nie je žena na správnom mieste. A ja si myslím, že vás práve ako vládnych poslancov, aj preto, aby ste dodržali sľuby, ktoré ste mali pred voľbami, by vás toto malo zaujímať a z môjho pohľadu je veľmi dôležité rozmýšľať nad tým, či nemáte nejakého lepšieho kandidáta, ktorý by na tú stoličku si mohol sadnúť a ktorý by bol ďaleko lepší líder, manažér, minister, ktorý sa bude vedieť jasnejšie postaviť aj týmto finančným skupinám. Verím, verím, že chcete s nimi bojovať. Lebo ak nie, no tak potom je to jasné, tak potom tu zbytočne rečníme a strácame náš spoločne drahocenný čas. Ďakujem veľmi pekne.